*Finy Petra*

**Fekete Péter**

Apáékkal kártyázunk,

Fekete Pétert.

És amikor megkérdezem,

hogy ki ez a kisfiú,

anya hosszan gondolkozik,

mint amikor fejből mesél este,

pont olyan arcot vág,

de amit mond, az egyáltalán nem meseszerű,

hanem nagyon igaznak tűnik.

Ez a Fekete Péter egy olyan kisfiú,

aki velem ellentétben imádja a sötétet.

Ő akkor szokott sírni elalvás előtt,

ha a mamája égve hagyja a villanyt,

mert zavarja a fény. Retteg tőle.

Az egész teste fekete,

és hiába mossa, nem lesz fehér.

És fekete kávét iszik,

fekete levest eszik,

meg fekete medvecukrot.

És a csirkét is akkor szereti,

ha fekete szenesre sült.

És fekete könyveket olvas, amikben fehérek a betűk.

És ha nyaralni mennek,

akkor is mindig bebújik az árnyékba,

keres egy napernyőt

vagy kényelmes barlangot,

mert neki tényleg a sötét a mindene.

Mondom anyának:

ez hihetetlen, ezzel a furcsa fiúval

szívesen találkoznék,

hol lehet őt látni, tudja-e?

Anya erre rám mosolyog:

hogy persze, bárkihez eljön,

csak ahhoz este pár lámpát le kellene kapcsolni.

Ha nem is az összeset,

de legalább a pincében és a padláson,

mert mostanában már ott is

felkapcsoltattam apáékkal a villanyt,

annyira féltem a sötéttől.

Remélem, eljön este ez a Fekete Péter,

és akkor majd el tudom neki magyarázni,

hogy nem kell annyira félni a világostól,

bármennyire is rémisztőnek tűnik.

És ha azt képzeli, előjöhetnek ilyenkor a fényszörnyek,

„hiszem, ha látom,” mondom majd neki bátran,

és akkor talán ő is rájön, hogy nincsenek,

vagy legalábbis nem annyian.